इन्धन आपूर्तिमा चीनलाई समेत साझेदार बनाउने पछिल्लो निर्णयको बृहत् अर्थ हुनेछ। भूराजनीतिका जानकारहरू दक्षिण एशियामा बिक्री गर्ने भन्दै चीनले ब्रह्मपुत्र नदीबाट निकाल्न थालेको बिजुली समेत नेपालको ऊर्जा संकट टार्ने उपाय बन्न सक्ने बताउँछन्। जलविद्युत् आयोजना निर्माण र विद्युत् किनबेचमा रुचि देखाउँदै चीनले नेपालसँग विद्युत् व्यापार सम्झौता (पीटीए) को समेत प्रस्ताव गरिसकेको छ। चीनले नेपालसँग शान्ति तथा मैत्री सन्धिको पनि प्रस्ताव गरिसकेको छ, जुन 'भारतले नरुचाउने' त्रासकै कारण अहिलेसम्म अघि बढ्न सकेको छैन।
